TOP เปิดกำไรปี 60 โตเฉียด 2.5 หมื่นลบ. เล็งปันผล 3.75 บ. XD 27 ก.พ.นี้
TOP เปิดกำไรปี 60 โต 17% มาที่ 2.49 หมื่นลบ. จากปีก่อนมีกำไร 2.12 หมื่นลบ. หลังรายได้จากการขายเพิ่มขึ้น เล็งปันผล 3.75 บ. XD 27 ก.พ.61 กำหนดจ่ายเงิน 27 เม.ย.61
16 ก.พ. 2561

บริษัท ไทยออยล์ จำกัด (มหาชน) หรือ TOP รายงานผลการดำเนินงานปี 60 สิ้นสุดวันที่ 31 ธ.ค.60 (รวมบริษัทย่อย) ดังนี้

โดยผลการดำเนินงานประจำปี 60 มีกำไรเพิ่มขึ้น เนื่องจากกลุ่มไทยออยล์มีรายได้จากการขาย 337,388 ล้านบาท เพิ่มขึ้น 62,649 ล้านบาท ซึ่งมีปัจจัยจากราคาขายผลิตภิณฑ์เฉลี่ยเพิ่มขึ้นตามราคาน้ำมันดิบและปริมาณวัตถุดิบที่ป้อนเข้าสู่กระบวนการผลิตของกลุ่มเพิ่มขึ้น
ทั้งนี้กลุ่มไทยออยล์มีกำไรขั้นต้นจากการผลิตของกลุ่มไม่รวมผลกระทบจากสต๊อกน้ำมัน 9.1 เหรียญสหรัฐฯต่อบาร์เรล เพิ่มขึ้น 1.6 เหรียญสหรัฐฯต่อบาร์เรล ซึ่งเป็นผลต่างจากราคาน้ำมันสำเร็จรูปปรับตัวสูงขึ้น โดยเฉพาะน้ำมันดีเซลและน้ำมันเตาและ Crude Premium ที่ปรับลดลง
พร้อมทั้งยังเตรียมปันผลงวดจากกำไรสะสม เป็นเงินสด 3.75 บาทต่อหุ้น ขึ้นเครื่องหมาย XD วันที่ 27 ก.พ.2561 กำหนดจ่ายเงินปันผลวันที่ 27 เม.ย.2561 ทั้งนี้สิทธิในการรับเงินปันผลดังกล่าวยังมีความไม่แน่นอนจนกว่าจะได้รับการอนุมัติจากที่ประชุมสามัญผู้ถือหุ้นประจำปี 2561